25 jaar ná hy 10-jarige verkragArgieffoto Casha Ngwane (35) van Empangeni in KwaZulu-Natal is tot 25 jaar tronkstraf gevonnis vir die verkragting van ŉ 10-jarige meisie waarvoor hy haar telkens 50c betaal het om stil te bly. “Ngwane het op 24 Julie 2014 die slagoffer gesien en haar na sy kamer toe geroep,” het maj. Thulani Zwane, woordvoerder van die polisie, in ŉ verklaring gesê. “Hy het haar in die kamer verkrag en vir haar 50 sent gegee om stil te bly.” Die verdagte het die kind ŉ paar keer verkrag en haar telkens geld gegee om stil te bly. ŉ Saak van verkragting is uiteindelik by Richardsbaai-polisiestasie aangemeld voor die saak na die Empangeni SAPD se eenheid teen gesinsgeweld, kinderbeskerming en seksuele oortredings (GKS) oorgeplaas is. “Die verdagte is in hegtenis geneem en het ŉ paar keer in die hof verskyn voordat hy uiteindelik vandeesweek in die Empangeni-streekshof gevonnis is,” het Zwane bygevoeg.